Αθήνα, 12 Οκτωβρίου 2018

Αρ. Πρ.: 2479/12-10-2018

Ε Ρ Ω Τ Η Σ Η

Προς

Κυρία Υπουργό Προστασίας του Πολίτη

ΘΕΜΑ: «Προβλήματα υποστελέχωσης αλλά και έλλειψης περιπολικού ασφαλείας στο Αστυνομικό Τμήμα Καλύμνου»

Κυρία Υπουργέ,

Το ζήτημα της στελέχωσης των υπηρεσιών της Ελληνικής Αστυνομίας στις νησιωτικές περιοχές, είναι ζήτημα άμεσης προτεραιότητας.

Οι αυξημένες ανάγκες που υπάρχουν απαιτούν τη στελέχωση των αστυνομικών τμημάτων των νησιών με το αναγκαίο προσωπικό.

Το Αστυνομικό Τμήμα Καλύμνου αντιμετωπίζει σοβαρό πρόβλημα υποστελέχωσης με άμεση αντανάκλαση στη λειτουργία του.

Είναι χαρακτηριστικό ότι στο αστυνομικό τμήμα της Καλύμνου οι οργανικές θέσεις είναι εικοσιπέντε (25), ενώ υπηρετούν δεκαεννιά (19) αστυνομικοί. Από τους δεκαεννιά (19), ένας (1) αστυνομικός έχει μετακινηθεί στο Α.Τ. Κω και μία (1) αστυνομικός λείπει με άδεια για εννιά μήνες.

Ουσιαστικά, υπάρχουν δεκαεπτά (17) αστυνομικοί, με αποτέλεσμα να καλύπτονται οι περιπολίες και οι βάρδιες από το υπάρχον προσωπικό, το οποίο έρχεται αντιμέτωπο με σοβαρές υποθέσεις ναρκωτικών, κλοπών, οικοδομικών παραβάσεων, διατάραξη καταστημάτων και τροχαίων παραβάσεων.

Οι αστυνομικοί αυτοί, έχουν φτάσει στα όρια της αντοχής τους και δίνουν ένα καθημερινό αγώνα για να ανταποκριθούν στις αυξημένες ανάγκες αστυνόμευσης που υπάρχουν στο νησί.

Το πρόβλημα της υποστελέχωσης δεν αφήνει περιθώρια για κάλυψη των ρεπό και των αδειών, ενώ η κατάσταση επιδεινώνεται μετά τη λήξη της διαδικασίας αποσπάσεων αστυνομικών.

Παράλληλα, όμως, το Αστυνομικό Τμήμα Καλύμνου, αντιμετωπίζει και την έλλειψη περιπολικού ασφαλείας, αφού το υφιστάμενο όχημα, λόγω παλαιότητας, χρήζει διαρκών επισκευών και είναι εκτός λειτουργίας.

Κατόπιν των ανωτέρω

Ερωτάται η Κυρία Υπουργός

1. Εάν γνωρίζει το πρόβλημα υποστελέχωσης που αντιμετωπίζει το Αστυνομικό Τμήμα Καλύμνου και τι προτίθεται να πράξει για την ενίσχυσή του με προσωπικό.

2. Εάν προτίθεται να διαθέσει καινούργιο περιπολικό ασφαλείας για να καλυφθούν οι ανάγκες της αστυνόμευσης και της δημόσιας τάξης στην Κάλυμνο.

Ο Ερωτών Βουλευτής

Μάνος Κόνσολας

Βουλευτής Δωδεκανήσου